Rockstar (τραγούδι, Post Malone)

Το ''Rockstar'' είναι ένα τραγούδι από τον Αμερικανό ράπερ Post Malone. Κυκλοφόρησε στις 15 Σεπτεμβρίου, 2017, από την Republic Records ως πρώτο single από το δεύτερο στούντιο άλμπουμ του Beerbongs & Bentleys. Για το τραγούδι συνεργάστηκε και ένας ακόμα Αμερικανός ράπερ, ο 21 Savage, ενώ την παραγωγή ανέλαβαν ο Tank God και ο Louis Bell (ο οποίος είχε συνεργαστεί και στο άλλο μεγάλο single του "Congratulations"). Το τραγούδι γράφτηκε από τους Post Malone, 21 Savage, Louis Bell και Olufunmibi Awoshiley.
Το κομμάτι έφτασε στην κορυφή του Αμερικανικού Billboard Hot 100, αλλά και σε πολλές ακόμα χώρες, συμπεριλαμβανομένων της Αυστραλίας, του Καναδά, της Πορτογαλίας, της Ιρλανδίας, της Νέας Ζηλανδίας, της Σουηδίας, της Νορβηγίας, της Φινλανδίας, της Δανίας και του Ηνωμένου Βασιλείου. Επιπλέον, έγινε το πρώτο νούμερο ένα τραγούδι για τον Post Malone και για τον 21 Savage σε όλες τις χώρες που προαναφέρθηκαν.

Παρασκήνιο

Ο Post Malone δημοσίευσε ένα απόσπασμα από την ηχογράφηση του τραγουδιού μέσω του προσωπικού του λογαριασμού στο Twitter στις 29 Δεκεμβρίου, 2016.

Βίντεο Κλιπ

Το ανεπίσημο βίντεο για το audio του τραγουδιού στο Youtube κυκλοφόρησε από την Republic Records και στην ουσία είναι μία επανάληψη του ρεφρέν για τρία λεπτά και 38 δευτερόλεπτα. Οπότε κανείς μπορούσε να κατεβάσει το τραγούδι χωρίς βέβαια να είναι ολόκληρο και αυτό ισχυρίζονται ορισμένοι, πως βοήθησε το τραγούδι να ανεβεί στο νούμερο ένα του Hot 100. Κάποιοι το θεώρησαν ως ''έξυπνη και  κερδοφόρα στρατηγική'', ενώ άλλοι πίστεψαν ότι ήταν κάποιου είδους ''παραθυράκι'' ή κόλπο.
Το επίσημο βίντεο κλιπ, σκηνοθετημένο από τον Emil Nava, κυκλοφόρησε στο κανάλι της Vevo του Post Malone στο Youtube στις 21 Νοεμβρίου, 2017. Στο βίντεο πρωταγωνιστεί ο Post Malone, όπου σε ένα δωμάτιο μάχεται μια συμμορία ανδρών με σπαθιά σαμουράι, ενώ στο τέλος παρουσιάζεται μαζί με τον 21 Savage καλυμμένοι με αίμα. Το περιοδικό Pitchfork σημείωσε πως το βίντεο αποτελεί αναφορά στην Ιαπωνική ταινία δράσης Lady Snowblood. Μέχρι και τον Απρίλιο του 2018, το βίντεο έχει συγκεντρώσει πάνω από 300 εκατομμύρια προβολές στο Youtube.

Επίδοση στα Charts

Το τραγούδι έφτασε στο νούμερο ένα του Αμερικανικού Billboard Hot 100, καθιστώντας το το πρώτο νούμερο ένα τραγούδι για τον Post Malone αλλά και για τον 21 Savage. Πρωτοεμφανίστηκε στο νούμερο δύο, ακριβώς πίσω από το "Bodak Yellow" της Cardi B, σπάζοντας το ρεκόρ για τα streams εντός μίας εβδομάδας στην Apple Music με πάνω από 25 εκατομμύρια streams, ενώ έγινε η τρίτη Top 20 επιτυχία του Post Malone στη συγκεκριμένη πλατφόρμα, μαζί με το ντεμπούτο τραγούδι του "White Iverson" και το "Congratulations", το οποίο έφτασε ως το Top 10. Παρέμεινε πίσω από το "Bodak Yellow" για τρεις συνεχόμενες εβδομάδες ώσπου ανέβηκε στο νούμερο ένα την τέταρτη του εβδομάδα. Μέχρι και τον Οκτώβριο του 2017, το τραγούδι πούλησε 165.458 αντίτυπα στις Ηνωμένες Πολιτείες. Το ''Rockstar'' παρέμεινε στην κορυφή του Hot 100 για οκτώ εβδομάδες, περισσότερες από κάθε άλλο χιπ-χοπ τραγούδι για το 2017. Στην Αυστραλία πέρασε επτά εβδομάδες στην κορυφή του ARIA Singles Chart. Στο Ηνωμένο Βασίλειο, το τραγούδι μπήκε κατευθείαν στο νούμερο πέντε στις 22 Σεπτεμβρίου, 2017. Την επόμενη εβδομάδα ανέβηκε τρεις θέσεις στο νούμερο δύο, ακριβώς πίσω από το ''Too Good at Goodbyes'' του Sam Smith και στις 6 Οκτωβρίου 2017 έφτασε στην κορυφή.